贈竇蔡二記室入蜀
作者：陳政
朝代：唐

paragraphs: 崑山積良寶，大廈構衆材。
馬卿委官去，鄒子背淮來。
風流信多美，朝夕豫平臺。
逸翮獨不羣，清才復遒上。
六輔昔推名，二江今振響。
英華雖外發，磨琢終內朗。
四海奮羽儀，清風久播馳。
沈鬱林難廁，青山翻易阻。
迴首望煙霞，誰知慕儔侶。
飄然不繫舟，爲情自可求。
若奉西園夜，浩想北園愁。
無因逐萍藻，從爾泛清流。